Doi tineri din Târgu Jiu au fost reţinuţi după ce au lovit și ameninţat un bărbat pe care nu îl cunoșteau, într-un autobuz
Doi tineri din Târgu Jiu au fost reţinuţi de poliţişti după ce au agresat fizic şi ameninţat un bărbat de 56 de ani într-un autobuz din municipiu, a anunţat, vineri, purtătorul de cuvânt al Inspectoratului de Poliţie Judeţean (IPJ) Gorj, Ioana Nanu.
Potrivit sursei citate, poliţiştii din cadrul Poliţiei Municipiului Târgu Jiu au fost sesizaţi, prin apel 112, de un bărbat, în vârstă de 56 de ani, din Târgu Jiu, cu privire la faptul că, în timp ce se afla într-un mijloc de transport în comun, în urma unui conflict spontan, a fost agresat fizic şi ameninţat de doi bărbaţi pe care nu îi cunoaşte, împrejurare în care a fost tulburată ordinea şi liniştea publică.
În urma sesizării, poliţiştii au întocmit dosar de cercetare penală, sub aspectul săvârşirii infracţiunilor de lovire sau alte violenţe, ameninţare şi tulburarea ordinii şi liniştii publice.
În continuarea cercetărilor efectuate de poliţişti, aceştia au procedat la depistarea persoanelor implicate, în identitatea a doi bărbaţi, în vârstă de 20 şi 25 de ani, ambii din Târgu Jiu.
Faţă de cei în cauză a fost dispusă măsura reţinerii pe bază de ordonanţă pentru o perioadă de 24 ore şi au fost introduşi în Centrul de Reţinere şi Arestare Preventivă al IPJ Gorj, urmând ca vineri să fie prezentaţi Parchetului de pe lângă Judecătoria Târgu Jiu, cu propuneri legale.
Sursa: Agerpres
Dată publicare:
22-03-2024 13:17